Ματ Ντάρμπισιρ

Ο Μάθιου Άντονυ Ντάρμπισιρ, ή απλά Ματ Ντάρμπισιρ (γεννημένος στις 14 Απριλίου του 1986) είναι Άγγλος ποδοσφαιριστής που αγωνίζεται στην Μπράντφορντ Σίτυ στη θέση του επιθετικού.

 Καριέρα 
Ο Ματ Ντάρμπισιρ έκανε τα πρώτα του ποδοσφαιρικά βήματα σε πολύ μικρή ηλικία από την τοπική Ντάργουιν, στην οποία αγωνιζόταν μέχρι την ηλικία των 16 ετών. Την σεζόν 2002-2003 αγωνίστηκε με την ομάδα της πόλης που γεννήθηκε, την Γκρέιτ Χάργουντ, με την οποία πραγματοποίησε εξαιρετικές εμφανίσεις πετυχαίνοντας συνολικά 26 γκολ, εκ των οποίων τα 18 επιτεύχθηκαν στις 9 τελευταίες του εμφανίσεις.

Οι πολύ καλές του εμφανίσεις με την ομάδα της πόλης του τράβηξε το ενδιαφέρον μεγαλύτερων ομάδων της Αγγλίας, με τη Μάντσεστερ Γιουνάιτεντ και την Μπλάκμπερν να εκφράζουν το ενδιαφέρον τους περισσότερο από τις υπόλοιπες. Παρά τη διαφορά μεγέθους, ο Ντάρμπισιρ αποφάσισε να απορρίψει την πρόταση της Μάντσεστερ Γιουνάιτεντ και να αποδεχθεί εκείνη της Μπλάκμπερν Ρόβερς καθώς θεωρούσε ότι εκεί θα έχει περισσότερες ευκαιρίες να αγωνιστεί ως βασικός.

Το 2005 δόθηκε δανεικός για ένα χρόνο στην Πλύμουθ Αργκάιλ προκειμένου να πάρει παιχνίδια στα πόδια του, όμως η «αφλογιστία» του σε 13 συνεχόμενα παιχνίδια ανάγκασε την ομάδα της Πλύμουθ Αργκάιλ να διακόψει νωρίτερα τον δανεισμό του. Για το υπόλοιπο της σεζόν, ο Ντάρμπισιρ δόθηκε δανεικός στη Ρέξαμ ΦΚ, στην οποία ουσιαστικά «έφτιαξε» το όνομά του καθώς πέτυχε 10 γκολ σε 16 συμμετοχές.

Οι πολύ καλές του εμφανίσεις με την ομάδα της Ρέξαμ έπεισαν τη διοίκηση της Μπλάκμπερν Ρόβερς να δώσει στον Ντερμπισιρ μια θέση στο ρόστερ της πρώτης ομάδας. Ο Ντάρμπισιρ παρέμεινε στην ομάδα της Μπλάκμπερν Ρόβερς μέχρι τον Ιανουάριο του 2009, έχοντας πραγματοποιήσει μέχρι τότε με τον αγγλικό σύλλογο 86 εμφανίσεις κι έχοντας πετύχει 20 γκολ.

Τη μεταγραφική περίοδο του Ιανουαρίου του 2009, ο Ολυμπιακός Πειραιώς κατέθεσε επίσημη πρόταση ύψους 500.000 ευρώ για εξάμηνο δανεισμό του παίκτη, η οποία και έγινε αποδεκτή, με τον Ντάρμπισιρ να ταξιδεύει εκτός Αγγλίας για πρώτη φορά στην καριέρα του. Με τον Ολυμπιακό πραγματοποίησε κατά διαστήματα αρκετά καλές εμφανίσεις και πέτυχε πολύ σημαντικά γκολ, όπως για παράδειγμα στον επαναληπτικό του Κυπέλλου Ελλάδος στο Στάδιο Καραϊσκάκη με αντίπαλο τον ΠΑΟΚ όπου πέτυχε στην παράταση το δεύτερο γκολ της ομάδας του που έστειλε τους Πειραιώτες στην επόμενη φάση, καθώς και στον τελικό Κυπέλλου του 2009 με αντίπαλο την ΑΕΚ, όπου ισοφάρισε σε 3-3 στο 6ο λεπτό των καθυστερήσεων και έστειλε το ματς στην παράταση.

Οι πολύ καλές του εμφανίσεις με τον Ολυμπιακό, ανάγκασαν την ερυθρόλευκη διοίκηση να δαπανήσει περί τα 3.000.000 ευρώ για την απόκτησή του με κανονική μεταγραφή, πρόταση η οποία έγινε αποδεκτή από τη Μπλάκμπερν Ρόβερς. Το γεγονός ότι ο Ολυμπιακός τη σεζόν 2009-10 δεν κατέκτησε κάποιον από τους εγχώριους τίτλους που διεκδικούσε έφερε ριζικές αλλαγές στο σύλλογο, με αποκορύφωμα την αλλαγή διοίκησης έπειτα από σχεδόν δύο δεκαετίες. Η νέα διοίκηση έφερε και νέο προπονητή, τον Ερνέστο Βαλβέρδε, ο οποίος ενημέρωσε τον Ντάρμπισιρ ότι δεν βρίσκεται στα πλάνα του για τη νέα σεζόν και θα ήταν καλύτερο για αυτόν να ψάξει για κάποια άλλη ομάδα ώστε να συνεχίσει την καριέρα του. Πράγματι, δόθηκε δανεικός για ένα χρόνο έναντι 600.000 ευρώ στη Μπέρμιγχαμ Σίτι, έχοντας πραγματοποιήσει μέχρι τότε με τη φανέλα του Ολυμπιακού 36 εμφανίσεις και πετυχαίνοντας 15 γκολ.

Με τη Μπέρμιγχαμ Σίτι πραγματοποίησε 20 εμφανίσεις και πέτυχε και 3 γκολ. Το καλοκαίρι του 2011 έμεινε ελεύθερος από τον Ολυμπιακό και επέστρεψε και πάλι στην Αγγλία καθώς υπέγραψε συμβόλαιο συνεργασίας με τη Νότιγχαμ Φόρεστ. Πραγματοποίησε το επίσημο ντεμπούτο του με τη Νότιγχαμ Φόρεστ στις 16 Αυγούστου στον εκτός έδρας νίκη επί της Ντονκάστερ Ρόβερς με 1-0.

Το Σεπτέμβριο του 2012, ο Ντάρμπισιρ δόθηκε δανεικός για λίγους μήνες στην Όλνταμ Αθλέτικ, με την οποία πέτυχε 6 γκολ σε 20 εμφανίσεις. Τη μεταγραφική περίοδο του Ιανουαρίου του 2013, δόθηκε δανεικός για 6 μήνες στην Μπλάκπουλ με την οποία όμως δεν κατάφερε να πετύχει κάποιο γκολ σε καμία από τις 12 εμφανίσεις που πραγματοποίησε.

Το διάστημα 2016-2020 αγωνίστηκε στην Ομόνοια Λευκωσίας, όπου σημείωσε 118 εμφανίσεις και πέτυχε 66 γκολ.

Σήμερα αγωνίζεται στην αγγλική Μπράντφορντ Σίτι.

 Διεθνείς συμμετοχές 
Ο Ματ Ντέρμπισιρ έχει πραγματοποιήσει μέχρι στιγμής 14 εμφανίσεις με την Εθνική ομάδα της Αγγλίας Κ21 ενώ έχει καταφέρει να πετύχει και 6 γκολ. Το ντεμπούτο του με τα εθνικά χρώματα έγινε στις 24 Μαρτίου του 2007, στην εντός έδρας φιλική αναμέτρηση με την αντίστοιχη εθνική ομάδα της Ιταλίας, όπου ήρθε ισόπαλη με σκορ 3-3.

 Διακρίσεις 
 Ολυμπιακός 
 1 Πρωτάθλημα Ελλάδας: 2008-09
 1 Κύπελλο Ελλάδας: 2008-09

 Μπέρμιγχαμ Σίτι 
 1 Λιγκ Καπ Αγγλίας: 2010-11

 Ατομικά επιτεύγματα 
 x2 Πρώτος σκόρερ Πρωταθλήματος Κύπρου: 2016-17, 2017-18
 Μέλος της καλύτερης ενδεκάδας της χρονιάς στο Πρωτάθλημα Αυστραλίας: 2020-21

 Εξωτερικές πηγές 

 http://en.wikipedia.org/wiki/Matt_Derbyshire
 http://www.transfermarkt.co.uk/en/matt-derbyshire/profil/spieler_15175.html

Κατηγορία:Άγγλοι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Μπλάκμπερν Ρόβερς
Κατηγορία:Ποδοσφαιριστές Πλύμουθ Αργκάιλ
Κατηγορία:Ποδοσφαιριστές Ρέξαμ ΦΚ
Κατηγορία:Ποδοσφαιριστές Ολυμπιακού Πειραιώς
Κατηγορία:Ποδοσφαιριστές Μπέρμιγχαμ Σίτι
Κατηγορία:Ποδοσφαιριστές Νότιγχαμ Φόρεστ
Κατηγορία:Ποδοσφαιριστές Όλντχαμ Αθλέτικ
Κατηγορία:Ποδοσφαιριστές Μπλάκπουλ ΦΚ
Κατηγορία:Ποδοσφαιριστές Εθνικής Αγγλίας Κ21
Κατηγορία:Ποδοσφαιριστές Ρόδερχαμ Γιουνάιτεντ
Κατηγορία:Ποδοσφαιριστές Ομόνοιας Λευκωσίας
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Α΄ κατηγορίας Κύπρου
Κατηγορία:Ξένοι ποδοσφαιριστές στην Ελλάδα
Κατηγορία:Ξένοι ποδοσφαιριστές στην Κύπρο
Κατηγορία:Άγγλοι ποδοσφαιριστές στο εξωτερικό